L 28/6
SL
Uradni list Evropske unije
31.1.2023
(29)
ICCAT je prvič sprejela tudi upravljalni postopek za modroplavutega tuna v Atlantiku.
Cilj tega ukrepa je zagotoviti dolgoročen, trajnosten in donosen ribolov zahodnega staleža ter staleža v vzhodnem Atlantiku in Sredozemskem morju.
Upravljalni postopek je namenjen izvajanju ciljev upravljanja za vzhodnega in zahodnega modroplavutega tuna, vključno s sprejetjem triletnih ciklov upravljanja in časovnim načrtom izvajanja do leta 2028.
TAC v skladu z upravljalnim postopkom za obdobje 2023–2025 za stalež v vzhodnem Atlantiku in Sredozemskem morju znaša 40 570 ton na leto.
Te ukrepe bi bilo zato treba prenesti v pravo Unije.
(30)
ICCAT je sprejela načrt upravljanja za južnoatlantskega maka (Isurus oxyrinchus), ulovljenega v povezavi z drugimi vrstami ribolova, ki ga ureja ICCAT, in sicer od leta 2023, da bi se nemudoma preprečil prelov in postopoma dosegle ravni biomase, ki bodo podpirale MSY.
Ta načrt omogoča obdržanje prilova južnoatlantskega maka v skupni količini 1 295 ton, kar predstavlja 503 tone za Unijo.
V skladu s priporočilom ICCAT dovoljena količina, ki se lahko obdrži, ne pomeni nikakršne dolgoročne pravice in ne posega v noben prihodnji postopek dodeljevanja.
Te ukrepe bi bilo zato treba prenesti v pravo Unije z določitvijo prilovnega TAC in ustrezne kvote Unije.
(31)
Da bi se zmanjšala ribolovna umrljivost nedoraslega veleokega in rumenoplavutega tuna, je ICCAT za leto 2023 ohranila tudi zgornjo mejo 300 naprav za zbiranje rib na ribiško plovilo in obdobje 72 dni, ko je uporaba teh naprav prepovedana.
Te ukrepe bi bilo treba prenesti v pravo Unije.
(32)
ICCAT je na letnem zasedanju leta 2021 sprejela tudi obnovitveni načrt za sredozemskega belega tuna, ki zajema 15-letno obdobje (od leta 2022 do leta 2036).
Za leto 2023 je za sredozemskega belega tuna določila TAC v višini 2 500 ton.
Poleg tega je na podlagi pravil o ribolovu določila TAC za severnoatlantskega belega tuna za obdobje 2022–2023 v višini 37 801 ton z namenom, da bi se sprejel postopek dolgoročnega upravljanja za ta stalež.
Te ukrepe bi bilo treba prenesti v pravo Unije.
(33)
Na podlagi več priporočil ICCAT lahko Unija na zahtevo prenese odstotek svoje neizkoriščene kvote za staleže ICCAT v obdobju dveh let.
Ta priporočila bi bilo treba čim prej prenesti v pravo Unije na podlagi predloga Komisije z dne 21. aprila 2022 (10), da bi lahko države članice v celoti uporabile kvote Unije za staleže ICCAT, kot jih je za leto 2023 določila ICCAT.
Do začetka izvajanja teh priporočil v pravu Unije bi bilo treba določiti kvote za posamezne države članice za nekatere staleže rib na podlagi skupne kvote Unije, o kateri se je za leto 2023 dogovorila ICCAT, in sicer preden se izvedejo kakršne koli prilagoditve zaradi prelova ali premajhnega ribolova s strani držav članic.
Prilagoditve kvot posameznih držav članic za leto 2023, ki odražajo morebitne odbitke, ki jih uporablja ICCAT, bi bilo treba izvesti naknadno na podlagi pravil Unije o odbitkih na podlagi člena 105 Uredbe (ES) št.
1224/2009 in ob upoštevanju Sporočila Komisije (11) o smernicah za odbitke od kvot na podlagi člena 105(1), (2) in (5) navedene uredbe.
(34)
Komisija za ohranjanje živih morskih virov na Antarktiki (CCAMLR) je na letnem zasedanju leta 2022 sprejela omejitve ulova za ciljne vrste in vrste prilova za obdobje od 1. decembra 2022 do 30. novembra 2023.
Te ukrepe bi bilo treba prenesti v pravo Unije.
(35)
Komisija za tune v Indijskem oceanu (IOTC) je na letnem zasedanju leta 2022 ohranila predhodno sprejete ukrepe, ki se uporabljajo na območju pristojnosti IOTC.
Te ukrepe bilo treba še naprej prenašati v pravo Unije.
(36)
Letno zasedanje Regionalne organizacije za upravljanje ribištva v južnem Tihem oceanu (SPRFMO) bo potekalo od 6. do 15. februarja 2023.
Zato bi bilo treba do konca letnega zasedanja in do določitve TAC za leto 2023 začasno ohraniti obstoječe ukrepe na območju Konvencije SPRFMO, ki so funkcionalno povezani s TAC.
(10) Predlog uredbe Evropskega parlamenta in Sveta o spremembi Uredbe (EU) 2017/2107 o določitvi upravljalnih, ohranitvenih in nadzornih ukrepov, ki se uporabljajo na območju konvencije Mednarodne komisije za ohranitev tunov v Atlantiku (ICCAT), ter Uredbe (EU) 2022/... o vzpostavitvi večletnega načrta upravljanja za modroplavutega tuna v vzhodnem Atlantiku in Sredozemskem morju.
(11) Sporočilo Komisije o smernicah za odbitke od kvot na podlagi člena 105(1), (2) in (5) Uredbe (ES) št.
1224/2009, s katerim se nadomesti Sporočilo 2012/C 72/07 2022/C 369/03 (C/2022/6757) (UL C 369, 27.9.2022, str. 3).